MICRO กางแผนปี 66 รายได้โต 20% วางเป้าขยายพอร์ตสินเชื่อ 1.2-1.6 พันลบ.
MICRO เตรียมปรับกลยุทธ์ธุรกิจปี 66 สู่ผู้นำด้านสินเชื่อครบวงจร วางเป้ารายได้โต 20% และขยายพอร์ตสินเชื่อเพิ่มราว 1,200 - 1,600 ล้านบาท
MICROตั้งเป้าปี 66 รายได้เพิ่ม 20% รุกธุรกิจ “สินเชื่อครบวงจร” วางแผนขยายพอร์ตแตะ 1,200 - 1,600 ล้านบาท
18 ม.ค. 2566

นายวิศาลท์ บูรณสันติกูล กรรมการผู้จัดการ บริษัท ไมโครลิสซิ่ง จำกัด (มหาชน) หรือ MICRO เปิดเผยว่า ในปี 66 นับเป็นการเปลี่ยนแปลงครั้งสำคัญ ในการปรับกลยุทธ์เพื่อมุ่งเน้นการเติบโตแบบเกาะกลุ่ม โดยเป้าหมายของบริษัทต้องการเป็นผู้นำในด้านสินเชื่อแบบครบวงจร และวางเป้ารายได้เติบโตต่อเนื่องอีก 20% ทั้งนี้บริษัทได้ขยายตัวอย่างรวดเร็วไปสู่กลุ่มธุรกิจภายใต้ระบบ ecosystem ที่ครบวงจรและครอบคลุมเพื่อขยายฐานลูกค้าในกลุ่มต่าง ๆ สามารถตอบสนองความต้องการได้อย่างมีประสิทธิภาพ
สำหรับในปี 66 บริษัทจะเน้นการควบคุมพอร์ตสินเชื่อที่มีคุณภาพ และปรับปรุงโครงสร้างพื้นฐานให้รองรับการขยายตัวของบริษัทในกลุ่มธุรกิจ ประกอบด้วย บริษัท ไมโครพลัสลิสซิ่ง จำกัด หรือ MPLUS ที่เป็นผู้ให้บริการสินเชื่อเช่าซื้อรถจักรยานยนต์ และภายในปีนี้ วางเป้าหมายขยายพอร์ตสินเชื่อเพิ่มขึ้นอยู่ที่ประมาณ 1,200 – 1,600 ล้านบาท
ขณะที่บริษัท ไมโครอินชัวร์ โบรกเกอร์ จำกัด หรือ MIB ดำเนินธุรกิจนายหน้าประกันวินาศภัยและนายหน้าประกันชีวิต วางแผนต่อยอดผลิตภัณฑ์ที่เกี่ยวข้องให้กับกลุ่มลูกค้าสินเชื่อเช่าซื้อทั้งรถบรรทุกมือสอง และรถจักรยานยนต์
ด้านบริษัท ไมโคร ฟิน จำกัด หรือ MFIN ตั้งเป้าให้บริการสินเชื่อส่วนบุคคลภายใต้การกำกับประเภทสินเชื่อที่มีทะเบียนรถเป็นประกัน และสินเชื่อที่ไม่มีทะเบียนรถเป็นประกัน เพื่อช่วยเหลือลูกค้าที่ต้องการเงินหมุนเวียนในธุรกิจ โดยจะเริ่มดำเนินการในช่วงครึ่งปีแรกของปี 66 เน้นขยายฐานลูกค้าเดิมของ MICRO เป็นหลัก
อย่างไรก็ตาม MICRO ยังคงมุ่งเน้นการพัฒนาผลิตภัณฑ์และบริการ รวมถึงช่องทางการให้บริการต่างๆ เพื่อให้สอดคล้องกับความต้องการ และไลฟ์สไตล์ของลูกค้าเป็นสำคัญ โดยมุ่งหวังที่จะส่งต่อผลิตภัณฑ์ และบริการที่มีคุณค่า สามารถตอบสนองความต้องการของลูกค้าได้อย่างตรงจุด